Man probeer winkel met speelgoedgeweer roof(Foto ter illustrasie: Unsplash) ’n 33-jarige man is Woensdag in Jeffreysbaai in die Oos-Kaap in hegtenis geneem nadat hy probeer het om ’n winkel met ’n speelgoedgeweer te beroof. Volgens sers. Majola Nkohli, het die man hom aanvanklik as ’n klant voorgedoen deur sigarette by dié winkel in Jeffreysstraat te koop. Hy wou nie bekendmaak watter winkel dit is nie. “Die man het die winkel egter oomblikke later met ’n vuurwapen binnegestorm wat hy op die winkeleienaar gerig het. Die winkeleienaar het opgemerk dat die verdagte die sneller trek, maar dat geen skote afgevuur word nie. Hy het gevolglik besluit om terug te veg.” Nkohli sê ’n struweling het tussen die twee ontstaan, waarna die verdagte met behulp van ’n sekerheidswag in hegtenis geneem is. “Die verdagte sal na verwagting Woensdag in die Humansdorp-landdroshof op aanklagte van poging tot sakeroof verskyn.” Nóg ’n winkelroof is in dié provinsie gefnuik, nadat drie vermeende rowers Sondag deur ’n polisiebeampte geskiet en gewond is. Die polisieman wat nie aan diens was ten tye van die voorval nie, is ook gewond. Volgens Nkohli het drie gewapende verdagtes op ’n winkel in Dukastraat op Addo toegeslaan en geld en selfone gesteel. “’n Polisiebeampte wat van diens af en toevallig naby die toneel was, het die voorval gesien en ingegryp. ’n Oor-en-weer-skietery het uitgebreek en een van die verdagtes is op die toneel in hegtenis geneem.” Nkohli sê die polisie het op ’n 9 mm-pistool en patrone beslag gelê. Hoewel die ander verdagtes aanvanklik gevlug het, het die polisie Maandag ’n oproep van die Kirkwood-hospitaal ontvang oor twee persone met skietwonde wat daar opgeneem is. “Die mans, onderskeidelik 22 en 24 jaar oud, is met die winkelroof verbind en in hegtenis geneem.” Volgens Nkohli sal al drie verdagtes sowel as ’n vierde verdagte eersdaags in die Addo-landdroshof op aanklagte van sakeroof verskyn. “Nog aanklagte word ondersoek.” Kol. Simon Swarts van die polisie se eenheid vir openbare orde in Gqeberha (Port Elizabeth), het die polisiebeampte vir sy heldedaad geloof.